දුව බේරගන්න ඕන නම් වෙන්නප්පුව කනත්ත ළඟ මුහුද අසළට රුපියල් ලක්ෂ 35ක් අරගෙන වරෙන් යැයි කියමින් තමන්ට ලිපියක් එවා තිබෙන බව පසුගිය අගෝස්තු මස 13 වැනිදා පැහැරගැනීමට ලක් වූවායි සැක කරන අනුරාධපුර ස්වර්ණපාලී බාලිකා මහා විද්‍යාලයේ ඉගනුම ලැබූ කේ.ඩබ්ලිව්.එම්. එම්. දිලිනිකා විරාජිණී බණ්ඩාර සිසුවියගේ පියා වන කුරුණෑගල පාර ජයගග හංදිය තලාව ලිපිනයේ පදිංචි ව්‍යාපාරිකයකු වන කේ.ඩබ්.එම්.එම්. සී බණ්ඩාර (51) මහතා පැවැසීය.ඉකුත් අගෝස්තු මස 13 වැනිදා බණ්ඩාර මහතා අවශ්‍යතාවක් සඳහා කොළඔ ප්‍රදේශයට ගොස් නැවත නිවෙසට පැමිණි විට සිය 18 හැවිරිදි දියණිය නිවෙසේ නොසිටීම හේතුවෙන් ඔහු තඹුත්තේගම මුලස්ථාන පොලිසිය වෙත පැමිණිලි කර තිබූ අතර පසුව ඔහු විසින් දියණිය සමඟ පෙම් සබධතාවක් පැවැත්වූ අනුරාධපුර යාපනය හංදිය ප්‍රදේශයේ 20 හැවිරිදි තරුණයකු විසින් ඇය පැහැරගෙන ගොස් ඇති බවට තහවුරු කරගෙන තිබිණි.ඔහු ඒ පිළිබඳව තඹුත්තේගම කොට්ඨාශභාර පොලිස් අධිකාරි ජේ.යූ රාමවික්‍රම මහතාට පැමිණිල්ලක් ඉදිරිපත් කළ පසු වහාම පරීක්ෂණයක් පවත්වන ලෙස තඹුත්තේගම මුලස්ථාන පොලිසියට උපදෙස් ලබා දී තිබිණි.